**ΑΦΗΓΗΜΑΤΙΚΕΣ ΤΕΧΝΙΚΕΣ**

1. Ο τύπος του αφηγητή (ομοδιηγητικός – ετεροδιηγητικός)
2. Η εστίαση (μηδενική, εσωτερική, εξωτερική)
3. Οι αφηγηματικοί τρόποι (αφήγηση, περιγραφή, διάλογος, εσωτερικός μονόλογος, αφηγηματικό σχόλιο)
4. Ο αφηγηματικός χρόνος (επιτάχυνση, επιβράδυνση, αφήγηση in medias res, εγκιβωτισμός, πρόδρομη αφήγηση, αναδρομική αφήγηση)

**ΕΚΦΡΑΣΤΙΚΟΙ ΤΡΟΠΟΙ ΣΤΗ ΛΟΓΟΤΕΧΝΙΑ**

**Είναι οι γλωσσικές επιλογές του συγγραφέα με τις οποίες επιτυγχάνεται το ύφος.** Τα εκφραστικά μέσα αποκτούν σημασία όταν νοηματοδοτούν το κείμενο, όταν λειτουργούν ως σύστημα μέσα στο συγκεκριμένο ποίημα ή διήγημα, όταν φαίνεται καθαρά ότι ο συγγραφέας κάνει συγκεκριμένες επιλογές για να τονίσει κάτι, να διαφοροποιήσει σημασίες, να διακρίνει το ύφος των προσώπων, να εκφράσει τις σκέψεις και τα συναισθήματα με τοδικό του ύφος και γλώσσα.  
**ΟΙ εκφραστικοί τρόποι αφορούν:**

1. Την **επιλογή του λεξιλογίου** (λιτός ή πληθωρικός λόγος, εξομολογητικός λόγος, διδακτικός λόγος, προτρεπτικός λόγος, αποτρεπτικός λόγος, ειρωνικός λόγος, σαρκαστικός λόγος, υποκοριστικά)
2. Τους **γραμματικούς χρόνους**, τις **εγκλίσεις** και τα **ρηματικά πρόσωπα.**
3. Τη **στίξη**
4. Τις **εικόνες**
5. Τα **σύμβολα** (κυρίως στην ποίηση)
6. Την **ειρωνεία.** Είναι το λεκτικό σχήμα που χρησιμοποιείται για να αποδοθεί ένα νόημα διαφορετικό ή αντίθετο από αυτό που ισχύει στην πραγματικότητα. Συνήθως με την ειρωνεία δηλώνεται υποτίμηση ή αποδοκιμασία.
7. Επαναλήψεις
8. Αντιθέσεις
9. **Τα σχήματα λόγου**

**ΤΑ ΒΑΣΙΚΑ ΣΧΗΜΑΤΑ ΛΟΓΟΥ**

Πρόκειται για γλωσσικές ιδιορρυθμίες που προκύπτουν συνήθως από τη χρήση συντακτικών σχημάτων και σημασιών διαφορετικών από τα συνηθισμένα. Τα πιο συχνά σχήματα λόγου είναι τα εξής:

1. **Η μεταφορά**, όταν χρησιμοποιούνται λέξεις ή φράσεις με σημασία διαφορετική από την κυριολεκτική τους, αλλά με κάποια μικρή ή μεγάλη ομοιότητα με αυτή, π.χ. *Η Ρία έγινε* ***καπνός***.
2. **Η παρομοίωση**, όταν συσχετίζεται ένα πρόσωπο ή πράγμα ή μια έννοια με κάτι πολύ γνωστό, με σκοπό να τονιστεί μια ιδιότητα που υπάρχει και στα δύο, π.χ. *Το σπίτι του Παπαδόπουλου είναι* ***σαν πύργος***.
3. **Η προσωποποίηση**, όταν χρησιμοποιούνται λέξεις ή φράσεις με τις οποίες αποδίδονται ανθρώπινες ιδιότητες σε μη ανθρώπινα όντα, π.χ. *Κάθε πρωί ο ήλιος* ***χαμογελάει*** *στους ανθρώπους*.
4. **Η αναδίπλωση**, όταν μια λέξη ή φράση επαναλαμβάνεται αμέσως, π.χ. *Οι φίλοι μας θα έρθουν* ***σήμερα****,* ***σήμερα*** *θα φύγουν*.
5. **Η ειρωνεία**, όταν χρησιμοποιούνται λέξεις ή φράσεις που δηλώνουν στην ουσία αντίθετη σημασία από αυτή που δίνεται με τη λέξη, π.χ. *Θύμωσε πολύ μαζί του και του τα είπε* ***κομψά*** (δηλ. με άκομψα, υβριστικά λόγια).
6. **Η έλλειψη**, όταν παραλείπονται λέξεις ή φράσεις που μπορούν να εννοηθούν εύκολα από τα συμφρα- ζόμενα, π.χ. –*Ποιος θέλει να μιλήσει; –Η Ιφιγένεια* (εννοείται *θέλει να μιλήσει*).
7. **Το υπερβατό**, όταν παρεμβάλλονται μία ή περισσότερες λέξεις ανάμεσα σε δύο λέξεις που συνδέονται συντακτικά και νοηματικά στενά, π.χ. *Ο διευθυντής εφάρμοσε* ***τους ισχύοντες από τους νόμους κανονισμούς***.
8. **Ο πλεονασμός**, όταν χρησιμοποιούνται περισσότερες λέξεις από όσες χρειάζονται για να αποδοθεί ένα νόημα, π.χ. *Η Σμαρώ* ***πάλι ξαναήρθε***.
9. **Σχήμα λιτότητας**, όταν στη θέση μιας λέξης χρησιμοποιείται η αντίθετή της με άρνηση, π.χ. *Το φαγητό που μαγείρεψε η Ελένη* ***δεν ήταν άνοστο***.
10. Το **ασύνδετο** **σχήμα**. Δημιουργείται, όταν παραθέτουμε όμοιους όρους μιας πρότασης ή όμοιες προτάσεις, χωρίς να βάζουμε ανάμεσά τους κάποιο σύνδεσμο, αλλά τα ενώνουμε με κόμμα, π.χ. *Σηκώθηκε, πλύθηκε, ντύθηκε, έφαγε.*
11. Το **πολυσύνδετο σχήμα**. Δημιουργείται, όταν περισσότεροι από δύο όροι ή όμοιες προτάσεις συνδέονται με συμπλεκτικούς ή διαχωριστικούς συνδέσμους, π.χ. *Έφερε* ***και*** *βιβλία* ***και*** *τετράδια* ***και*** *στυλό* ***και*** *μολύβια* ***και*** *σβήστρες* ***κι*** *όλα τα καλά.*
12. Το **οξύμωρο σχήμα**. Δημιουργείται, όταν παρατίθενται δύο εντελώς διαφορετικά μεταξύ τους πράγματα ή έννοιες, π.χ.*: «Ελεύθεροι Πολιορκημένοι» (Διονύσιος Σολωμός) «Αυτός ο κόσμος ο μικρός, ο μέγας» (Οδυσσέας Ελύτης: «ΑΞΙΟΝ ΕΣΤΙ»)*
13. Το **κλιμακωτό σχήμα** δημιουργείται, όταν οι εικόνες, οι ιδέες, τα συναισθήματα παρουσιάζονται το ένα μετά το άλλο είτε προς την **κορύφωση** είτε προς τη **μείωση**, π.χ. *«****Διψάω*** *γι’ αγάπη,* ***πεινάω*** *γι’ αγάπη,* ***πονάω*** *γι’ αγάπη,* ***Ουρλιάζω*** *γι’ αγάπη,* ***πεθαίνω*** *γι’ αγάπη»* (Αργύρης Χιόνης, *Ένας λύκος αισθηματίας)*
14. **Η υπερβολή**, όταν χρησιμοποιούνται λέξεις ή φράσεις που ξεπερνούν σημασιολογικά το συνηθισμένο και το πραγματικό, π.χ. *Να υψώσουμε όλοι τη φωνή μας, να φτάσει* ***έως τον ουρανό***.
15. Το **σχήμα κύκλου** δημιουργείται, όταν μια πρόταση ή μια περίοδος ή ένας στίχος ή μια στροφή ή ακόμη κι ένα ποίημα αρχίζει και τελειώνει με την ίδια λέξη ή με τον ίδιο στίχο.
16. **Η μετωνυμία**, όταν χρησιμοποιείται το όνομα του δημιουργού αντί για το δημιούργημα, αυτό που περιέχει κάτι αντί για το περιεχόμενο, το αφηρημένο αντί για το συγκεκριμένο, π.χ. *Τον τελευταίο καιρό ο Νικόλας ακούει* ***Μπετόβεν***.
17. **Η συνεκδοχή**, όταν χρησιμοποιείται το ένα αντί για τα πολλά όμοια, το μέρος ενός συνόλου αντί για το σύνολο (και αντίστροφα), η ύλη αντί για το προϊόν που παράγεται από αυτήν ή εκείνο που παράγει αντί για εκείνο που παράγεται, π.χ. ***Ο Κρητικός*** *είναι πάντα υπερήφανος* (αντί *οι Κρητικοί*).

**ΕΦΑΡΜΟΓΗ**

1. Να αναγνωρίσετε τα σχήματα λόγου στα παρακάτω παραδείγματα:
2. «Οι κλέφτες επροσκύνησαν και γίνηκαν ραγιάδες/ κι άλλοι φυλάγουν πρόβατα κι άλλοι φυλάγουν γίδια»
3. «το πλοίο που τώρα χάνεται **στου απείρου την καρδιά**»
4. «νιώθουμε το άρρωστο κορμί που εβάρυνε σαν ξένο»
5. «όμως το μάτι σας γιατί έτσι μεγάλωσε/ **τεράστιο τεράστιο** και πορφυρό»
6. «Έλα να πάμε στα καμένα,/δε μας χωράει πια το σπίτι,/έρχονται δύσκολες ημέρες/ μουτζουρωμένες σαν Δευτέρες,»
7. «Όλοι αυτοί οι πολεοδόμοι, φιλόσοφοι, οικονομολόγοι, καθηγητές κτλ. που γράφουν, συζητούν, αγορεύουν σε συνέδρια και σε σεμινάρια για τη βαρβαρότητα των πόλεων»
8. «μοναχή το δρόμο επήρες,/ εξανάλθες μοναχή.»
9. «**κοντή μνήμη** και ψηλά ποδάρια»
10. «Αν έζησαν οι Πόε δυστυχισμένοι,/και αν οι Μπωντλαίρ **εζήσανε νεκροί**,/η Αθανασία τούς είναι χαρισμένη.»
11. «Μαζί στον κόσμο μα μονάχοι τώρα,/μια μοναξιά σαν τάφου σιωπή.»